
Ly  et  puis  iuge  :  ne  iuge  toutesfoys  dé- 
liant que  d'auoir  veu  mon  Orateur  Francoys 
qui  (possible  est)  te  satisfera,  quant  aux 
doubtes,  ou  tu  pourras  encourir  lisant  ce 
liure. 


ESTIENjNE  dolet, 

A    MON    SEIGITEVR    DE    LANGEI, 
Humble  salut  et  recongnoissance  de  sa  libéralité  enuers  li 


u*y  e  n'ignore  pas  (  seigneur  par  gloire  im- 
*  mortel)  que  plusieurs  ne  s'esbaissent  gran- 
dement de  veoir  sortir  de  moy  ce  présent 
Oeuure  :  attendu  que  par  le  passé  i'ay  faict  et  fais 
encores  maintenant  profession  totalle  de  la  langue  La- 
tine. Mais  à  cecy  ie  donne  deux  raisons  :  l'vne,  que 
mon  affection  est  telle  enuers  l'honneur  de  mon  pais 
que  ie  veux  trouuer  tout  moyen  de  l'illustrer.  Et  ne 
le  puis  myeulx  faire  que  de  célébrer  sa  langue,  comme 
ont  faict  Grecs  et  Rommains  la  leur.  L'autre  raison 
est ,  que  non  sans  exemple  de  plusieurs  ie  m'addonne 
à  ceste  exercitation.  Quant  aux  antiques  tant  Grecs 
que  Latins,  ilz  n'ont  prins  aultre  instrument  de  leur 

éloquence  que  la  langue  maternelle.  De  la  Grecque 
seront  pour  tesmoings  Demoslhene,  Aristote,  Platon, 
Isocrate,  Thucydide,  Hérodote,  Homère.  Et  des  La- 
tins ie  produis  Ciceron  ,  Caesar ,  Salluste  ,  Yirgile , 
Ouide,  lesquelz  n'ont  délaissé  leur  langue  pour  estre 
reuommez  en  vne  autre.  Et  ont  mesprisé  toute  autre 
sinon  qu'aucuns  des  Latins  ont  apris  la  Grecque  afin 
de  scauoir  les  arts  et  disciplines  traictées  par  les  au- 
theurs  d'icelle.  Quant  aux  modernes,  semblable  chose 
que  moy  a  faict  Léonard  Aretin  ,  Sannazare ,  Pé- 
trarque ,  Bembe  (ceulx  cy  Italiens) ,  et  en  France 
Rudée,  Rouille,  et  maistre  Lacques  Syluius.  Donc- 
ques  non  sans  l'exemple  de  plusieurs  excellents  per- 
sonnages i'entreprends  ce  labeur.  Lequel,  Seigneur 
plein  de  bon  iugement ,  tu  recepuras  non  comme 
parfaict  en  la  démonstration  de  nostre  langue,  mais 
seullement  comme  vng  commencement  d'ycelle.  Car 
ie  scav  que  quand  on  voulut  réduire  la  langue  Grec- 
que et  Latine  en  art,  cela  ne  fut  absolu  par  vn  homme, 
mais  par  plusieurs.  Ce  qui  se  faira  pareillement  en  la 
langue  Francoyse  ,  et  peu  à  peu  par  le  moyen  et  tra- 
uail  des  gens  doctes  elle  pourra  estre  reduicte  en  telle 
parfection  que  les  langues  dessusdictes.  A  ceste  cause, 

Seimeur  loul  humain,  ie  te  requiers  ck  prendre  ce 
mien  labeur  en  gré  :  et  s'il  ne  reforme  tolallement 
nostre  langue,  pour  le  moins  pense  que  c'est  com- 
mencement qui  pourra  paruenir  à  fin  telle,  que  les 
estrangiers  ne  nous  appelleront  plus   Barbares.  Te 
soubuienne  aussy   en  cest  endroict,   qu'il  est  bien 
difficile  qu'vne  chose  soit  inuentée ,  et  parfaicte  tout 
à  vn  coup.  Parquoy  tu  te  doibs  contenter  de  mon 
inuenlion,  et  en  attendre  ou  par  moy,  ou  par  autres, 
la  perfection  auec  le  temps.  Ioinct  aussy  qu'en  choses 
grandes  et  difficiles  le  vouloir  doibt  estre  assez,  le 
laisse  ce  propos,  et  te  veulx  dire  ce  qui  m'a  esmeu  de 
te  dédier  ce  liure.  Certes  l'opinion  et  estime  grande 
que  i'ay  de  ton  scauoir,  éloquence  et  iugement  en 
tout  esmerueillable ,  m'a  induict  à  en  faire  autant  ou 
plus  que  l'humanité,  et  libéralité,  de  laquelle  tu  vses 
de  iour  en  iour,  de  plus  en  plus  en  mon  endroict  :  et 
ce  sans  aucun  mien  mérite;  car  de  te  faire  aucun 
seruice,  méritant  telle  amour  que  me  la  portes  et 
monstres  par  effect,  cela  est  hors  totallement  de  mon 
pouuoir.  Toutesfoys  pour  suppliment  du  pouuoir  la 
voulunté  te  doibt  satisfaire  :  laquelle  est  telle  que, 
sans  exception  d'aucun  humain,  ie  te  reuere  comme 

vn  demi-dieu  habitant  en  ces  lieux  terrestres,  et  estin- 
cellant  de  tous  costez  par  vne  lumière  de  vertus  à  toy 
seul  octroyées  par  l'Omnipotent  :  Omnipotent  enuers 
toy  prodigue  de  ses  grâces ,  si  iamais  il  en  eslargist  à 
aucune  sienne  créature.  Et  qui  est  celuy  qui  puisse,  à 
mon  dict ,  contredire  sïl  a  congnoissance  de  tes  faicts  ? 
Nul  ne  doubte  de  la  bonté  de  ta  nature.  Chascun  se 
sent  de  ta  munificence.  Toutes  nations  estranges  ne 
préfèrent  aucun  à  toy  touchant  l'art  militaire  et  con- 
duite de  guerre.  Quant  à  la  politique  et  gouuernement 
équitable  d'vn  païs ,  le  Piedmont  en  donnera  tesmoi- 
gnage  :  en  laquelle  prouince  tu  es  à  présent  gouuer- 
neur  soubz  l'autorité  du  Roy,  qui  t'a  esleu  à  ceste 
charge,  comme  personne  idoine  à  touts  faictz  de 
grand  conseil  et  prudence.  Croy  (seigneur  le  premier 
des  humains)  que  ie  suis  l'homme  le  moins  admirant 
les  nommes  sans  raison,  et  cause  véhémente  :  mais  tes 
vertus  et  perfections  infinies  m'ont  rauy  iusques  à  la 
que  sur  tous  ie  t'adore  :  et  ceste  affection,  la  posté- 
rité l'ignorera  si  mes  oeuures  méritent  immortalité  de 
nom.  Icy  feray  fin  de  mon  epistre,  te  priant  de  re- 
chef auoir  ce  mien  liure  pour  aggreable.  De  Lyon  ce 
dernier  iour  de  may  mil  cinq  cents  quarante. 

ESTIËNNE  DOLET 

%u  peuple  JFranropô, 


Humble  salut  et  accroissement  d'honneur  et  puyssance. 


epvis  six  ans  (ô  peuple  Françoys)  desrob- 
bant  quelques  heures  de  mon  estude  prin- 
cipalle  (qui  est  en  la  lecture  de  la  langue 
Latine  et  Grecque),  te  voulant  aussy  illustrer  par  tous 
moyens,  i'ay  composé  en  nostre  langage  vn  oeuure  in- 
titulé l'Orateur  Françoys,  duquel  oeuure  les  traictez 
sont  telz  : 


La  Grammaire, 
L'Ortographe, 
Les  Accentz , 
La  Punctuation 

La  Pronunciation, 

L'Origine  d'aucunes  Dictions, 

La  Manière  de  bien  traduire  d'vne 

langue  en  aultre, 
L'Art  Oratoire, 
L'Art  Poétique. 

Mais  pour  ce  que  le  dict  OEuure  est  de  grand  im- 
portance ,  et  qu'il  y  eschet  vn  grand  labeur ,  scauoir 
et  extresme  iugement,  i'en  differeray  la  publication 
(pour  ne  le  précipiter)  iusques  à  deux  ou  troys  ans. 
Ce  pendant  tu  t'ayderas  des  instructions  qui  sont  en  ce 
présent  liure.  Lequel ,  si  ie  congnois  t'estre  aggreable , 
ie  seray  plus  enclin  à  te  bien  polir,  et  parfaire  le  de- 
meurant de  mon  entreprinse.  Combien  que  i'en  at- 
tends plus  tost  contentement  de  la  postérité  que  du 
siècle  présent;  car  le  cours  des  choses  humaines  est 
tel,  que  la  vertu  du  viuant  est  tousiours  enuiée  et 
déprimée  par  détracteurs,  qui  se  pensent  aduantager 
en  réputation,  s'ils  mespriseut  les  labeurs  d'autruy. 
Mais  l'homme  de  scauoir  et  de  bon  iugement  ne  doibt 
regarder  à  telz  resueurs,  et  plus  tost  s'en  mocquer  du 
tout.  Ainsi  faisant,  ie  poursuiuray  mon  effort,  et 

attendra)'  légitime  los  de  la  postérité  :  non  d'aucuns 
viuantz  par  trop  pleins  d'ingratitude  et  mauuais  vou- 
loir. Contente  toy  pour  ceste  heure  (  ô  peuple  Fran- 
coys  )  de  ce  petit  oeuure  ;  et  prens  pour  pleige  l'affec- 
tion que  ie  porte  à  ma  renommée,  que  dedans  quel- 
que temps  ie  te  rendray  parfaict  l'oeuure  dessusdict. 
Et  si  aulcuns  se  délectent  en  tel  labeur,  cela  n'est  que 
bon.  Que  pleust  à  Dieu ,  que  pour  vn  il  y  en  eust 
mille  :  car  par  telz  efforts  le  plus  parfaict  sera  cong- 
neu,  et  en  demeurera  la  gloire  au  bien  entendant 
la  langue  Latine  et  Francoyse.  Pour  le  moins,  de  mon 
costé  ,  ie  tascheray  de  faire  mon  debuoir  en  si  noble 
et  louable  passe  temps.  Vray  est  que  si  i'estois  enuieux 
du  bien  d'autruy,  ie  me  deporterois  de  ce  mien  la- 
beur :  pour  ce  que  i'ay  congneu  telle  ingratitude  entre 
les  hommes  de  mon  temps ,  que  ceux  qui  ont  le  plus 
prouffité  sur  mes  oeuures  sont  les  premiers  qui  tas- 
chent  de  déprimer  mon  renom  :  mais  pour  leur  mes- 
chante  nature ,  ie  ne  laisseray  de  produyre  par  oeu- 
ures le  don  de  grâce  que  le  Créateur  m'a  faict  tant 
en  la  congnoissance  de  la  langue  Latine  que  de  ma 
maternelle  Francoyse.  Et  ce  tout  à  l'honneur  et  gloire 
de  luy  (luy  seul  autheur  de  tout  bien)  et  à  l'vtilité 

de  la  chose  publique,  laquelle  ie  préfère  aux  mal- 
dicts  de  tous  mes  enuieux  et  détracteurs ,  qui  à  la  fin 
se  trouueront  trompez  en  moy,  car  leur  meschant 
langage  ne  me  sert  que  d'vn  esguillon  à  la  vertu  : 
tout  au  rebours  de  ce  qu'ilz  vouldroient  de  moy  pro- 
céder. Mais  ie  scay,  comme  il  fault  tromper  telles 
bestes  chaussées,  et  en  telle  prudence  consumeray  le 
demeurant  de  ma  vie,  taschant  tousiours  de  perpé- 
tuer mon  nom  par  oeuures  recommandables  à  la  pos- 
térité et  aage  futur  :  lequel  se  trouuant  vuyde  d'enuie 
en  mon  endroict,  et  muni  de  bon  vouloir,  ne  se 
monstrera  ingrat;  mais,  par  une  équité  et  raison, 
louera  ce  qui  est  de  louer.  Geste  espérance  m'a  tous- 
iours esmeu  à  escrire ,  et  donné  cueur  de  prendre  les 
labeurs  que  i'ay  iusques  icy  prins  en  la  vacation  lit- 
téraire. Car,  au  iugement  des  viuants ,  il  y  a  bien  peu 
d'équité  et  racueil  pour  les  doctes.  Adieu,  peuple  le 
plus  triumphant  du  monde,  soit  en  vertu,  soit  en 
puissance.  A  Lyon,  ce  dernier  iour  de  may,  l'an  de 
grâce  mil  cinq  cents  quarante. 


LA  MANIERE 

DE   BIEN   TRADUIRE 

r)V>-E    LANGVE    E>"    AVTRE. 


a  manière  de  bien  traduire  d'vne  langue 
S%  t^^en  autre,  requiert  principallemeut  cinq 
choses.  En  premier  lieu,  il  fault  que  le 
traducteur  entende  parfaictement  le  sens  et  matière 
de  l'autheur  qu'il  traduict;  car  par  ceste  intelligence 
il  ne  sera  iamais  obscur  en  sa  traduction  :  et  si  l'au- 
tbeur  lequel  il  traduict  est  aucunement  scabreux,  il 
le  pourra  rendre  facile  et  du  tout  intelligible.  Et  de 
ce  ie  te  vois  bailler  exemple  familièrement.  Dedans  le 
premier  liure  des  questions  Tusculanes  de  Ciceron,  il 
y  a  vn  tel  passage  latin  :  «  Animum  autem  animam 
»  etiam  fere  nostri  déclarant  nominari  :  nam  et  agere 

»  animam ,  et  efflare  dicimus  :  et  animosos ,  et  beue 
»  animatos  :  et  ex  animi  sententia.  Ipse  autem  animus 
»  ab  anima  dictus  est.  » 

Traduisant  cest  oeuure  de  Ciceron ,  i'ay  parlé 
comme  il  s'ensnyt.  «  Quant  à  la  différence  (dy  ie)  de 
ces  dictions  animus  et  anima,  il  ne  s'y  fault  point 
an-ester  :  car  les  façons  de  parler  Latines ,  qui  sont 
deduictes  de  ces  deux  mots,  nous  donnent  à  entendre 
qu'ilz  signifient  presque  vne  mesme  cbos.e.  Et  est  cer- 
tain que  animus  est  dict  de  anima,  et  que  anima  est 
l'organe  de  animus ,  comme  si  tu  voulois  dire  la 
vertu ,  et  instrumens  vitaulx  eslre  origine  de  l'esperit: 
et  icelluy  esperit  estre  vn  effect  de  ladicte  vertu  vi- 
tale. Dy  moy,  toy  qui  entends  Latin,  estoit  il  possi- 
ble de  bien  traduire  ce  passage  sans  vne  grande  in- 
telligence de  Ciceron  ?  Or  saiche  donques  qu'il  est 
besoing  et  nécessaire  à  tout  traducteur  d'entendre 
parfaictement  le  sens  de  l'autbeur ,  qu'il  tourne  d'vne 
langue  en  autre.  Et  sans  cela,  il  ne  peut  traduire 
seurement  et  fidèlement. 

La  seconde  cbose  qui  est  requise  en  traduction, 
c'est  que  le  traducteur  ait  parfaicte  congnoissance  de 
la  langue  de  l'autheur  qu'il  traduict  :  et  soit  pareille- 

meut  excellent  en  la  langue  en  laquelle  il  se  mect  à 
traduire.  Par  ainsi  il  ne  violera ,  et  n'amoindrira  la 
maiesté  de  l'vne  et  l'autre  langue.  Cuydes  tu  que  si 
vn  homme  n'est  parfaict  en  la  langue  Latine  et  Fran- 
coyse ,  qu'il  puisse  bien  traduire  en  Francoys  quelque 
oraison  de  Ciceron?  Entends  que  chascune  langue  a 
ses  propriétés,  translations  en  dictions,  locutions, 
subtilités  et  véhémences  à  elle  particulières.  Les 
quelles ,  si  le  traducteur  ignore,  il  faict  tort  à  l'autheur 
qu'il  traduict ,  et  aussy  à  la  langue  en  la  quelle  il  le 
tourne  ;  car  il  ne  représente  et  n'exprime  la  dignité  et 
richesse  de  ces  deux  langues ,  des  quelles  il  prend  le 
maniement. 

Le  tiers  poinct  est  qu'en  traduisant  il  ne  se  fault 
pas  asseruir  iusques  à  la  que  l'on  rende  mot  pour 
mot.  Et  si  aucun  le  faict ,  cela  luy  procède  de  pau- 
ureté  et  deffault  d'esprit.  Car,  s'il  a  les  qualitez 
dessusdictes  (les  quelles  il  est  besoing  estre  en  vn  bon 
traducteur), sans  auoir  esgard  à  l'ordre  des  mots,  il 
s'arrestera  aux  sentences ,  et  faira  en  sorte  cpie  l'in- 
tention de  l'autheur  sera  exprimée,  gardant  curieuse- 
ment la  propriété  de  l'vne  et  Taultre  langue.  Et  par 
ainsi ,  c'est  superstition  trop  grande  (diray  ie  besterie 

ou  ignorance?)  de  commencer  sa  traduction  au  com- 
mencement de  la  clausule.  Mais  si,  l'ordre  des  mots 
peruerti,  tu  exprimes  l'intention  de  celuy  que  tu  tra- 
duis ,  aucun  ne  t'en  peult  reprendre.  le  ne  veul.v 
taire  icv  la  follie  d'aucuns  traducteurs ,  lesquelz ,  au 
lieu  de  liberté ,  se  submettent  à  seruitude.  C'est  assca- 
uoir  qu'ils  sont  si  sotz,  qu'ilz  s'efforcent  de  rendre 
li"ne  pour  ligne  ou  vers  pour  vers ,  par  laquelle 
erreur  ilz  depraueut  souuent  le  sens  de  l'autheur  qu'ilz 
traduisent ,  et  n'expriment  la  grâce  et  perfection  de 
l'vne  et  l'autre  langue.  Tu  te  garderas  diligemment  de 
ce  vice,  qui  ne  demonstre  autre  chose  que  l'ingnorance 
du  traducteur. 

La  quatriesme  reigle  que  ie  veulx  bailler  en  cest 
endroict ,  est  plus  à  obseruer  en  langues  non  reduictes 
en  art,  qu'en  autres.  l'appelle  langues  non  reduictes 
encores  en  art  certain  et  repceu  :  comme  est  la  Fran- 
çoise ,  l'Italienne ,  l'Hespaignole ,  celle  d' Allemaigne , 
d'Angleterre ,  et  autres  vulgaires.  S'il  aduient  donc- 
ques  que  tu  traduises  quelque  liure  Latin  en  icelles, 
mesmement  en  la  Francoyse ,  il  te  fault  garder  d'vsur- 
per  mots  trop  approchans  du  Latin,  et  peu  vsitez  par 
le  passé  :  mais  contente  toy  du  commun ,  sans  innouer 


DE    BIEN     TRADVIRE.  lT 

aucunes  dictions  follement,  et  par  curiosité  rcpreheu- 
sible.  Ce  que  si  aucuns  font,  ne  les  ensuy  en  cela  : 
car  leur  arrogance  ne  vault  rien,  et  n'est  tollerable 
entre  les  gens  scauans.  Pour  cela  n'entends  pas  que  ie 
die  que  le  traducteur  s'abstienne  totallement  de  mots 
qui  sont  hors  de  l'vsaige  commun  :  car  on  scait  bien  que 
la  langue  Grecque  ou  Latine  est  trop  plus  riche  en 
dictions,  que  la  Francoyse  qui  nous  contrainct  soutient 
d'vser  de  mots  peu  fréquentés.  Mais  cela  se  doibt  faire 
à  l'extresme  nécessité.  le  scay  bien  en  oultre  qu'aill- 
erais pourraient  dire  que  la  plus  part  des  dictions  de  la 
langue  Francoyse  est  deriuée  de  la  Latine,  et  que  noz 
prédécesseurs  ont  heu  l'autorité  de  les  mettre  en 
vsaige,  les  modernes  et  postérieures  en  peuuent  autant 
faire.  Tout  cela  se  peult  débattre  entre  babillarts  : 
mais  le  meilleur  est  de  su  jure  le  commun  langage.  En 
mon  Orateur  Francoys  ie  traicteray  ce  poinct  plus  am- 
plement, et  auec  plus  grand'  démonstration. 

Venons  maintenant  à  la  cinquiesme  reigle  que  doibt 
obseruer  vn  bon  traducteur.  La  quelle  est  de  si  grand' 
vertu,  que  sans  elle  toute  composition  est  lourde  et 
mal  plaisante.  Mais  qu'est  ce  qu'elle  contient?  rien 
autre  chose  que  l'obseruation  des  nombres  oratoires  : 

c'est  asscauoir  yne  liaison  et  assemblement  des  dic- 
tions auec  telle  doulceur,  que  non  seulement  l'ame  s'en 
contente,  mais  aussi  les  oreilles  en  sont  toutes  rauies, 
et  ne  se  fasehent  iamais  d'vne  telle  harmonie  de  lan- 
gage :  d'yceulx  nombres  oratoires  ie  parle  plus  copieu- 
sement en  mon  orateur  :  par  quoy  n'en  feray  icy  plus 
long  discours.  Et  de  rechef  aduertiray  le  traducteur 
d'v  prendre  garde  :  car  sans  l'obseruation  des  nombres, 
on  ne  peult  estre  esmerueillable  en  quelque  composi- 
tion que  ce  soit  :  et  sans  yceulx  les  sentences  ne  peu- 
uent  estre  graues  et  auoir  leur  poids  requis  et  légi- 
time. Car  penses  tu  que  ce  soit  assés  d'auoir  la  diction 
propre  et  élégante  sans  vne  bonne  copulation  des 
mots?  le  t'aduise  que  c'est  autant  que  d'vn  monceau 
de  diuerses  pierres  précieuses  mal  ordonnées  :  les- 
quelles ne  peuuent  auoir  leur  lustre,  à  cause  d'vne 
collocation  impertinente.  Ou  c'est  aultant  que  de  di- 
uers  instruments  musicauk  mal  conduicts  par  les 
ioueurs  ingnorantz  de  l'art  peu  congnoissantz  les  tons 
et  mesures  de  la  musique.  En  somme,  c'est  peu  de  la 
splendeur  des  motz,  si  l'ordre  et  collocation  d'yceulx 
n'est  telle  qu'il  appartient.  En  cela  sur  tous  fut  iadis 
estimé  Isocrate,  orateur  grec  :  et  pareillement  Demos- 

tene.  Entre  les  latins ,  Marc  Tulle  Ciceron  a  esté  grand 
obseruateur  des  nombres.  Mais  ne  pense  pas  que  cela 
se  doibue  plus  obseruer  par  les  orateurs  que  par  les 
historiographes.  Et  qu'ainsi  soit,  tu  ne  trouueras 
Caesar  et  Salluste  moins  nombreux  que  Ciceron.  Con- 
clusion quant  à  ce  propos,  sans  grande  obseruation 
des  nombres  vn  autheur  n'est  rien  :  et  auec  yceulx  il 
ne  peult  faillir  à  auoir  bruict  en  éloquence ,  si  pareil- 
lement il  est  propre  en  diction,  et  graue  en  sentences  : 
et  en  arguments  subtil.  Qui  sont  les  poincts  d'vn  ora- 
teur parfaict ,  et  vrayment  comblé  de  toute  gloire  d'é- 
loquence. 


FIN. 


LA  PVNCTVATION 

DE 

LA    LANGVE    FRANÇOISE. 


^''4i%£ r  toutes  'es  lanSues  généralement  ont  leurs 
Hif&wM  différences  en  parler  et  escripture,  toutes- 
^É^i^êjfoys  non  obstant  cela  elles  n'ont  qu'vne 
punctuation  seulement  :  et  ne  trouueras  qu'en  ycelle 
les  Grecs,  Latins,  Francoys,  Italiens  ou  Hespaignolz 
soient  différents.  Doncques  ie  t'instruiray  briefuement 
en  cecy.  Et  pour  t'y  bien  endoctriner  il  est  besoing 
de  deux  choses.  L'vne  est  que  tu  congnoisses  les  noms 
et  figures  des  points  :  l'autre  que  tu  entendes  les  lieux 
ou  il  les  fault  mettre. 

Quand  aux  figures  elles  sont  telles  qu'il  s'ensuit ,  ou 
eu  ceste  sorte  : 

x.  ,  4-  ? 

2.  :  5.  ! 

3.  .  6.  () 

i.  Le  premier  poinct  est  appelle  en  latin  Incisum  : 
et  en  Francoys  (principalement  en  l'imprimerie)  on 
l'appelle  vn  point  à  queue,  ou  virgule  :  et  se  souloit 
marquer  ainsi  / . 

i.  Le  second  est  appelle  en  grec  Gomma  :  et  les 
Latins  luy  ont  baillé  autre  nom.  Mais  il  fault  entendre 
que  toutes  ces  sortes  de  punctuer  n'ont  leur  appella- 
tion et  nom  à  cause  de  leur  forme,  et  marque,  ains 
pour  leur  effect  et  propriété. 

3.  Le  tiers  est  dict  par  les  Grecs  Colon.  En  latin  on 
l'appelle  punctum  :  et  en  l'imprimerie  on  l'appelle  vn 
poinct,  ou  vn  poinct  rond.  Toutesfoys  quant  à  l'effi- 
cace il  n'y  a  pas  grand'  différence  entre  Colon  et 
Comma.  Si  non  que  l'vn  (qui  est  Comma)  tient  le  sens 
eu  partie  suspens  :  et  l'autre  (qui  est  le  Colon)  conclud 
la  sentence.  Par  ainsi  on  pourroit  dire  que  le  Colon 
peult  comprendre  plusieurs  Comma,  et  non  pas  le 
Comma  plusieurs  Colon. 

Si  en  cest  endroict  quelque  maling  détracteur  veult 

dire  que  i'entends  mal  ce  que  les  Grecs  appellent  Comma 
et  Colon  :  ie  luy  responds  que  combien  que  les  Grecs 
ayent  appelle  Comma  ce  que  i'appelle  poinct  à  queue, 
et  que  dudict  Comma  ie  marque  vng  Colon  :  et  que  ie 
constitue  vng  Colon  pour  fin  de  sentence ,  certaine- 
ment ie  n'erre  en  rien.  Car  les  Latins  interprètent 
Comma  par  inciswn  :  et  si  les  Grecs  le  prennent  pour 
incision  de  locution,  ie  le  veulx  prendre  pour  inci- 
sion de  sentence,  c'est  asscauoir  pour  sentence  moyenne 
et  suspendue  :  et  le  Colon  pour  sentence  finale  du  pé- 
riode, le  dy  cecy  pour  obuier  aux  maldisauts  et  ca- 
lumniateurs.  Desquek  il  est  au  temps  présent  si  grand 
nombre,  que  si  vng  homme  d'esprit  s'arrestoit  à  enlx, 
i!  ne  composeroit  iamais  rien.  Mais  mon  naturel  est 
tel  que  ie  n'ay  aultre  passetemps  que  de  telz  folz. 

4.  Le  quart  est  nommé  par  les  Latins  interrogans , 
et  par  les  Francoys  Interrogant. 

5.  Le  quint  diffère  peu  du  quart  en  figure  :  tou- 
tesfoys  il  se  peult  appeller  Admiratif ,  et  non  Inter- 
rogant. 

6.  Le  sixiesme  est  appelle  parenthèse  :  et  est  dou- 
ble, comme  Ion  peult  voir  par  ses  deux  petits  demys 
cercles. 

Or  puisque  tu  congnois  leurs  noms  et  figures,  ie  te 
veulx  maintenant  monstrer  familièrement  quelz  lieux 
ils  doibuent  auoir  en  nostre  parler  et  escripture  :  et 
te  prie  y  vouloir  entendre  :  car  la  punctuation  bien 
gardée  et  obseruée  sert  d'vne  exposition  en  tout 
oeuure. 

Premièrement  il  te  fault  entendre  que  tout  argu- 
ment et  discours  de  propos,  soit  oratoire  ou  poétique, 
est  deduict  par  périodes. 

Période  est  vne  diction  Grecque  que  les  Latins  ap- 
pellent clausula ,  ou  comprehensio  t'erborum  :  c'est  à 
dire  vne  Clausule,  ou  vne  Compréhension  de  parolles. 
Ce  Période  (ou  autrement  Clausule)  est  distingué,  et 
diuisé  par  les  poincts  dessus  dicts.  Et  communément 
ne  doibt  auoir  que  deux  ou  trois  membres  :  car  si  par 
sa  longueur  il  excède  l'haleine  de  l'homme  il  est  vi- 
tieux.  Si  tu  en  veubt  auoir  exemple,  ie  te  voys  forger 
vng  propos  ou  il  y  aura  troys  périodes  :  dedans  les- 
quelz  tous  les  poincts  que  ie  t'ay  proposez  seront  con- 
tenus ,  et  puis  ie  te  declareray  par  le  menu  l'ordre  et 
la  cause  d'vng  chascun.  Or  mon  propos  sera  tel. 

L'Empereur  congnoissant  que  paix  valloit  mieulx 
que  guerre ,  a  faict  appoinctement  auec  le  roi  :  et  pour 

plus  confirmer  ceste  amylié,  allant  en  Flandre  il  a 
passé  (chose  non  espérée)  par  le  royaulme  de  France, 
ou  il  a  esté  repceu  en  grand  honneur,  et  extresme 
ioye  du  peuple.  Car  qui  ne  se  reiouyroit  d'vng  tel  ac- 
cord ?  Qui  ne  loueroit  Dieu  de  veoir  guerre  assopie , 
et  paix  régner  entre  les  chrestiens?  O  que  longtemps 
auons  désiré  ce  bien!  o  que  bien  heureux  soient  qui 
ont  traicté  cest  accord  !  que  mauldicts  soient  qui  tas- 
cheront  de  le  rompre! 

Au  premier  Période  (qui  commence  l'Empereur 
conguoissant)  ie  te  veux  nions trer  l'vsage  du  Poinct  à 
queue,  du  Comma,  de  la  Parenthèse  et  du  Poinct 
final,  aullrement  dict  Poinct  rond.  Le  Poinct  à  queue 
ne  sert  d'aultre  chose  que  de  distinguer  les  dictions 
et  locutions  l'vne  de  l'autre.  Et  ce  ou  en  adieclifs, 
substantifs ,  verbes  ou  aduerbes  simples.  Ou  auec  ad- 
iectifs  ioincts  aux  substantifs  expressément.  Ou  anec 
adiectifs  gouuernans  vng  substantif.  Ou  auec  verbes 
regissans  cas,  ce  que  nous  appelions  locutions.  Exem- 
ple de  l'adiectif  simple.  Il  est  bon,  beau,  aduenant, 
ieune  et  riche.  Ne  vois- tu  pas  que  ce  Poinct  distingue 
ces  dictions  bon,  beau,  aduenant,  ieune  et  riche? 
Exemple  du  substantif  simple.  Il  est  plein  de  grand' 

bonté,  beaulté,  adresse ,  ieunesse  et  richesse.  Exemple 
du  verbe  simple.  Il  ne  fault  rien  que  manger,  boire  et 
dormir.  Exemple  de  l'aduerbe.  Il  a  faict  cela  prudem- 
ment, courageusement  et  heureusement.  Exemple  de 
l'adiectif  ioinct  au  substantif.  Il  est  de  grand  courage, 
de  prudence  singulière  et  exécution  extresme.  Exemple 
de  l'adiectif  gouuernaut  vng  substantif.  Il  a  tousiours 
vescu  bien  seruant  Dieu ,  secourant  ses  prochains  et 
n'offensant  personne.  Exemple  du  verbe  régissant  cas. 
(Test  chose  louable  de  bien  seruir  Dieu  ,  secourir  ses 
prochains  et  n'offenser  personne. 

Voila  des  exemples  pour  te  montrer  clairement 
l'vsage  de  ce  poinct  à  queue.  Il  a  pareillement  tel 
vsage  en  la  langue  Latine.  Deuant  que  de  venir  aux 
aultres  poincts ,  ie  te  veulx  aduertir  que  le  poinct  à 
queue  se  met  deuant  ce  mot  ou ,  semblablement  de- 
uant ce  mot  Et.  Exemple  de  ce  mot  Ou.  Sot,  Ou  sage 
qu*il  soit,  il  me  plaict.  Exemple  de  ce  mot  Et  Sans 
scauoir,  et  bonne  vie  l'homme  n'est  poinct  à  priser. 
Or,  entends  maintenant  que  ce  mot  Ou ,  aussi  ce  mot 
Et,  sont  aulcunes  fois  doublés  :  et  lors  au  premier 
membre  il  n'y  esehet  aulcun  poinct  à  queue.  Exemple 
de  Ou.  Soit  Ou  par  mer,  Ou  par  terre,  le  roy  est  le 

plus  puissant.  Exemple  de  Et.  Il  a  tousiours  esté  cons- 
tant et  en  bonne  fortune,  et  en  mauuaise. 

le  viens  maintenant  à  parler  du  Comma  :  lequel  se 
mect  en  sentence  suspendue  ,  et  non  du  tout  finie.  Et 
aulcunesfois  il  n'y  en  a  qu'vn  en  vne  sentence  :  aul- 
cunesfois  deux ,  ou  trois.  Exemple.  Il  est  bon  de  n'of- 
fenser personne  :  car  il  n'est  nul  petit  ennemy  :  et 
chascun  tasche  de  se  venger,  quand  il  est  offensé. 

Quant  à  la  Parenthèse,  c'est  vne  interposition  qui 
a  son  sens  parfaict  :  et  pour  son  interuention  ou  de- 
traction,  elle  ne  rend  la  Clausule  plus  parfaicte  ou 
imparfaicte.  Exemple.  Allant  en  Flandre  il  a  passé 
(chose  non  espérée)  par  le  royaulme  de  France.  Oste 
la  Parenthèse ,  le  sens  sera  aussy  parfaict  que  sy  elle  y 
estoit.  Ce  qui  est  facile  à  congnoistre.  Entends  aussy 
que  la  Parenthèse  peult  auoir  lieu  partout  le  discours 
du  période  :  sinon  au  commencement  et  à  la  fin. 
D'aduantage  il  est  à  noter  que  deuant,  ou  après  la 
parenthèse  il  n'y  eschet  aulcun  poinct  à  queue  ou 
final.  Et  dedens  y  en  eschet  aussi  peu  :  si  ce  n'est  vu 
interrogant  ou  vu  admiratif.  Exemple  du  premier. 
Si  ie  puys  iamais  auoir  puissance,  ie  me  vengeray 
d'vn  si  vilain  tour  (en  doibs  ie  faire  moins?)  et  luy 

donneray  à  entendre  qu'il  me  souuient  d'vne  iniure 
dix  ans  après  qu'elle  m'est  faicte.  Exemple  du  second. 
Estant  le  plus  fort  en  toutes  choses  il  fut  vaincu  (quel 
hazard  de  guerre  !  )  et  tost  après  fut  victeur  seulement 
par  prudence. 

Sans  aulcune  vigueur  de  Parenthèse  on  trouue 
quelquesfois  vn  demy  cercle  en  ceste  sorte  )  ou  ainsi  ] , 
et  cela  se  faict  quand  nous  exposons  quelque  mot ,  ou 
quant  nous  glosons  quelque  sentence  d'aulcun  au- 
theur  Grec,  Latin,  Francoys  ou  de  toute  autre  langue. 

On  trouue  aussi  ces  demys  cercles  aucunesfois  dou- 
blés :  et  ce  sans  force  de  Parenthèse.  Ils  se  doublent 
doncq'  ainsi  [  ]  ou  6  9.  Et  lors  en  iceuLx  est  comprinse 
quelque  addition,  ou  exposition  notée  sur  la  matière, 
que  traicte  l'autheur  par  nous  interprété.  Mais  le  tout 
(  comme  i'ay  dict)  se  faict  sans  efficace  de  Parenthèse. 
Lisant  les  bons  autheurs,  et  bien  imprimés,  tu  pourras 
congnoistre  ma  traditiue  estre  vraye. 

Quant  au  Poinct  final  aultrement  dict  Poinct  rond, 
il  se  mect  tousiours  à  la  fin  de  la  sentence,  et  Jamais 
n'est  en  aultre  lieu.  Et  après  luy  on  conjmence  vou- 
lontiers  par  vne  grande  lettre. 

Au  demeurant  :  il  n'y  a  que  deux  poincts  :  c'est 

l'interrogant  et  admiratif  :  et  l'vn  et  Faillira  est  final 
en  sens  :  et  eu  peult  auoir  plusieurs  en  vne  période. 
L'interrogant  se  faict  par  interrogation  pleine  addressée 
à  vn  ou  plusieurs  tacitement.  Exemple:  Qui  ne  se  res- 
iouiroit  d'vn  tel  accord?  Qui  ne  loueroit  Dieu  de  voir 
guerre  assopie  et  paix  régner  entre  les  chrestiens  ? 

L'admiratif  n'a  si  grand'  véhémence  :  et  eschet  en 
admiration  procédante  de  ioye  ou  detestation  de  vice 
et  meschanceté  faicte.  Il  conuient  aussi  en  expression 
de  soubhait  et  désir.  Brief  :  il  peult  estre  partout  où  il 
y  a  iuteriection.  Exemple.  O  que  longtemps  auons  dé- 
siré ce  bien  !  O  que  bien  heureux  soient  qui  ont  traiclé 
cet  accord  !  Que  mauldicts  soient  qui  tascheront  de  le 
rompre!  A  tant  te  suffira  de  ce  que  i'ay  dict  des  figures 
et  collocation  de  la  punctuation.  le  scay  bien  que  plu- 
sieurs Grammariens  latins  en  ont  baillé  d'auantage  : 
mais  tu  ne  te  doibs  amuser  à  leurs  resueries.  Et  si  tu 
entends  et  obserues  bien  les  reigles  précédentes,  tu 
ne  fauldras  à  doctement  punctuer. 

es  gens  doctes  ont  de  coustume  de  faire 
seruir  les  accents  en  deux  sortes.  L'vne  est 
en  pronunciation  et  expression  de  voix, 
expression  dicte  Quantité  de  voyelle.  L'aultre  en  im- 
position de  marcque  sur  quelque  diction.  Du  premier 
vsage  nous  ne  parlerons  icy  aulcunement  :  car  il  n'en 
est  poinct  de  besoing.  Et  d'aduantage  il  a  moins  de 
lieu  en  la  langue  Francoyse  qu'en  toutes  aultres  :  veu 
que  ses  mesures  sont  fondées  sur  syllabes  et  non  sur 
voyelles  :  ce  qui  est  tout  au  rebours  en  la  langue 
Grecque  et  Latine. 

Quant  à  l'imposition  de  marcque  (  qui  est  le  se- 
cond membre  de  l'accent),  i'en  diray  en  ce  Traicté  ce 

qu'il  en  fault  dire  briefuement  et  priuement,  sans 
aulcune  ostentation  de  scauoir  et  sans  fricassée  de 
Grec  et  Latin.  l'appelle  fricassée  me  mixtion  superflue 
de  ces  deux  langues ,  qui  se  faict  par  sottelets  glorieux 
et  non  par  gens  résolus  et  pleins  de  bon  iugement. 
Tenons  à  la  matière. 

En  la  langue  Francoyse  sur  toutes  lettres ,  il  y  en  a 
deux  qui  recoipuent  plus  accent  que  les  aultres.  C'est 
asscauoir  a  et  e.  De  ces  deux  nous  parlerons  par 
ordre. 

La  lettre  dicte  a  se  trouue  en  troys  sortes  commu- 
nément en  nostre  langue  francoyse.  Aulcunes  foys  elle 
est  vn  article  du  datif ,  car  le  datif  Latin  est  exposé 
en  Francoys  par  ledict  article.  Exemple  :  Dedi  Petro, 
quod  ad  me  scripseras  :  J'ay  baillé  à  Pierre  ce  que 
tu  m'auois  escript. 

Aulcunes  foys  est  proposition  semant  à  l'accusatif 
cas ,  et  vault  autant  comme  ad  en  latin.  Exemple  : 
Rex  ad  imperatorem  scripsit ,  tutam  ei  viam  in  Flan- 
driam  per  Galliam  patere  :  Le  Roy  a  escript  à  l'Em- 
pereur que  le  passage  luy  estoit  seur  par  France  pour 
aller  en  Flandre. 

Aulcunes  foys  aussi  ceste  particule  a  signifie  autant 

en  Francoys  que  habet  ea  latin.  Exemple  :  Habet 
omnia  quae  in  oratore  perfecto  esse  possunt  :  Il  a 
toutes  choses  qui  peuuent  estre  en  vn  orateur  parfaict. 
Autre  exemple  :  Occidit  illum  nefarie  :  Il  l'a  tué  mes- 
chamment.  Telle  est  la  langue  Francoyse  en  aulcunes 
locutions,  ou  pour  yn  mot  Latin  il  y  en  a  deux  Fran- 
coys ,  comme  :  Respondit ,  il  a  respondu  :  Cantauit , 
il  a  chanté  :  Scripsit,  il  a  escript  :  Fuit,  il  a  esté.  En 
ces  locutions ,  ce  mot  a  est  prins  diuersement ,  car  il 
est  de  signification  possessiue ,  actiue  ou  temporelle. 
Exemple  de  la  possessiue  :  Multas  diuitias  habet,  il  a 
plusieurs  richesses.  Exemple  de  l'actiue  :  Cantauit,  il 
a  chanté.  Exemple  de  la  temporelle  :  Fuit,  il  a  esté. 
Quant  à  la  duplication  des  mots  pour  vn  seul  Latin , 
cela  se  faict  seulement  en  la  signification  actiue  et 
temporelle  de  ceste  diction  a.  Exemple  :  Cantarunt , 
ilz  ont  chanté  :  Fuerunt ,  ilz  ont  esté.  Et  par  cela  tu 
peux  congnoistre  que  la  langue  Latine  comprent  plus 
que  la  Francoyse  :  ce  qu'il  n'aduient  pas  en  toutes 
choses. 

Note  doncques  que,  quand  a  est  article  ou  pré- 
position ,  il  le  fault  signer  d'vn  accent  graue  en  ceste 
sorte ,  à.  Et  ainsi  signent  les  Latins  leurs  prépositions , 

c'est  asscauoir  à  et  è.  Mais  quand  a  représente  ce 
verbe  Latin  habet ,  il  n'a  point  d'accent.  Lors  aulcuns 
l'escriuent  auec  vne  aspiration  ha ,  ce  qui  me  semble 
superflu  :  toutesfoys  ie  remects  cela  à  la  fantasie  d'vn 
chascun.  ~So\e,  aussi  que ,  quand  il  est  de  signification 
actiue  ou  temporelle  (comme  i'ay  demonstré),  il  ne 
recoipt  point  d'accent. 

La  lettre  appellée  e  a  double  son  et  prolation  en 
Francoys  :  la  première  est  dicte  masculine  et  l'aultre 
féminine.  La  masculine  est  nommée  ainsi,  pour  ce 
que  e,  masculin,  a  le  son  plus  viril,  plus  robuste 
et  plus  fort  sonnant.  Dauantage  il  porte  sur  soy  vne 
virgule  vn  peu  inclinée  à  main  dextre ,  comme  est 
l'accent  appelle  des  Latins  aigu  ,  ainsi  é.  Exemple  :  Il 
est  homme  de  grand'  bonté ,  priuaulté  et  familiarité  ; 
plus,  il  dist  tousiours  vérité.  Autre  exemple  :  Apres 
qu'il  eut  bien  mangé ,  bancqueté  et  chanté ,  il  voulut 
estre  emporté  de  là ,  et  puis  fut  couché  en  vng  bon 
lict  :  mais  le  lendemain  matin ,  après  estre  desyuré ,  il 
se  trouua  bien  estonné,  et  fut  frotté  et  galle  de 
mesmes  par  vng  tas  de  rustres  qui  ne  l'aymoient 
gueres.  Voilà  deux  exemples  de  la  termination  mas- 
culine. 

Maintenant  il  te  fault  noter  diligemment  deux 
choses.  C'est  que  ceste  lettre  é  estant  masculine ,  ia- 
mais  ne  vient  en  collision  ;  c'est  à  dire  qu'estant  de- 
uant  vng  mot  commençant  par  voyelle,  elle  ne  se 
perd  point.  Exemple  :  Il  a  esté  homme  de  bien  toute 
sa  vie ,  et  n'a  mérité  vn  tel  outrage. 

En  après ,  il  fault  entendre  que  ceste  lettre  é  est 
aussi  bien  masculine  au  plurier  nombre  qu'au  sin- 
gulier ,  et  ce  tant  en  noms  qu'en  verbes.  Exemple  des 
noms  :  Les  iniquités  et  meschancetés ,  desquelles  il 
estoit  remply ,  l'ont  conduit  à  ce  malheur.  Autre 
exemple  :  Toutes  voluptés  contraires  à  vertu  ne  sont 
louables. 

le  te  veulx  auertir  en  cest  endroict  d'vne  mienne 
opinion:  Qui  est  que  le  e,  masculin  en  noms  de 
plurier  nombre,  ne  doibt  recepuoir  vn  z,  mais  vne  s, 
et  doibt  estre  marqué  de  son  accent  tout  ainsi  qu'au 
singulier  nombre.  Tu  escriras  donq'  voluptés,  digni- 
tés ,  iniquités ,  vérités  ;  et  non  pas  voluptéz ,  dignitéz , 
iniquitéz ,  veritéz  ;  ou  sans  e  marqué  auec  son  accent 
aigu,  tu  n'escripras  voluptéz,  dignitéz,  iniquitéz, 
veritez. 

Car  z  est  le  signe  de  e,  masculin  au  plurier  nom- 

bre  des  verbes  de  seconde  personne,  et  ce  sans  aucun 
accent  marqué  dessus.  Exemple  :  Si  vous  aymez  vertu , 
iamais  vous  ne  vous  addonnerez  à  vice ,  et  vous  esbat- 
trez  tousiours  à  quelque  exercice  honneste.  Autre 
exemple  :  Si  vous  estiez  telz  que  vous  dictes ,  vous  ne 
deschasseriez  ainsi  les  vertueux.  Sur  ce  propos,  ie 
scay  bien  que  plusieurs  non  bien  congnoissants  la 
virilité  du  son  de  le  é,  masculin ,  trouueront  estrange 
que  ie  répudie  le  z  en  ces  motz  voluptés ,  dignités  et 
autres  semblables.  Mais,  s'ilz  le  trouuent  estrange,  il 
leur  procédera  d'ignorance  et  mauluaise  coustume 
d'escripre ,  la  quelle  il  conuient  reformer  peu  à  peu. 

Oultre  ce  qui  est  dict,  saiche  que  e,  de  prouun- 
ciation  masculine,  ne  se  mect  seulement  en  fin  de 
diction,  mais  aussi  deuant  la  fin.  Exemple  :  Journée, 
renommée,  meslée,  assemblée,  diffamée,  affolée,  et 
autres  motz  qui  se  forment  du  masculin  et  féminin  : 
comme  est  de  despité,  despitée  :  de  courroucé,  cour- 
roucée :  de  suborné ,  subornée ,  et  semblables  dictions 
tant  au  singulier  nombre  qu'au  plurier.  Exemple  du 
plurier  :  Contrées ,  iournées ,  assemblées ,  menées. 

L'autre  pronunciation  de  ceste  lettre  e  est  féminine , 
c'est  à  dire  de  peu  de  son  et  sans  véhémence. 

Estant  féminine  elle  ne  recoipt  aucun  accent.  Exem- 
ple :  Elle  est  notable  femme  de  bonne  vie ,  de  bonne 
rencontre,  et  autant  prudente  et  sage  que  femme  qui 
se  trouue  en  cesle  contrée. 

Note  aussi  que ,  quand  ceste  lettre  e  est  féminine , 
elle  est  de  si  peu  de  force  que  tousiours  elle  est  man- 
gée ,  s'il  s'ensuict  après  elle  vng  mot  commençant  par 
voyelle.  De  là  ont  leur  origine  les  figures  appellées 
Synalepbe  et  Apostrophe  :  entre  lesquelles  figures  il  y 
a  aulcune  différence ,  comme  nous  demonstrerons 
maintenant. 

La  figure  que  nous  appelions  Synalephe  ou  colli- 
sion, oste  et  menge  la  voyelle  en  proférant  seulement 
et  non  en  escripuant,  car  ladicte  voyelle  se  doibt 
escripre.  Exemple  en  prose  :  I'ay  espérance  en  luy,  et 
me  fie  en  la  grande  amour  et  largesse  extresme,  de 
laquelle  il  vse  entiers  tous  gens  scauants.  En  cesl 
exemple,  la  dernière  lettre  d'espérance,  fie,  grande, 
largesse,  laquelle,  vse,  se  perd  en  proférant,  à  cause 
des  aullres  mois  ensuiuants  qui  commencent  pareille- 
ment par  voyelle.  Mais  non  obstant  la  collision,  il 
fault  escrire  tout  au  long  tant  en  prose  qu'en  vers. 

Exemple  en  rhythme. 

Tu  es  tant  belle  et  de  grâce  tant  bonne , 
Qu'à  te  seruir  tout  gentil  cueur  s'addonne. 

Nécessairement  en  ce  mot  belle,  le  dernier  e  est 
mangé,  ou  autrement  le  vers  seroit  trop  long.  Et 
les  Faictistes,  qui  composent  rhythmes  en  langage  vul- 
gaire, appellent  cela  couppe  féminine,  c'est  à  dire 
abolition  de  Ye  féminin,  qui  rencontre  vne  aultre 
voyelle,  par  laquelle  il  est  aboli  après  la  quatriesme 
syllabe  du  vers.  De  cecy  ie  parleray  plus  amplement 
en  l'art  poétique. 

Ce  dict  e  féminin  est  aucunes  foys  autrement  mangé 
par  apostrophe.  Or  l'apostrophe  oste  du  tout  la  voyelle 
finale  de  ce  qui  précède  la  voyelle  du  mot  ensuyuant, 
et  faict  qu'elle  ne  s'escript ,  ne  profère  aucunement , 
et  suffist  que  seulement  on  la  marque  en  dessus  par 
son  petit  poinct.  Deuant  que  de  t'en  bailler  exemple, 
ie  t'aduertis  qu'apostrophe  eschet  principalement  sur 
ces  monosyllabes,  ce,  se,  si,  te,  me,  que,  ne,  ie,  re, 
le,  la,  de.  Et  combien  que  les  Francoys  n'ayent  de 
coustume  de  signer  ledict  apostrophe,  si  eu  vsent  ilz 

naturellement  :  principalement  aux  monosyllabes  des- 
susdicts ,  quand  le  mot  ensuyuant  se  commence  sem- 
blablement  par  voyelle. 

Et  si  d'aduanture  il  se  commence  par  h ,  cela  n'em- 
pesche  point  quelquefois  l'apostropbe;  car  nous  disons 
et  escripuons  sans  vice,  l'honneur,  l'homme,  l'humi- 
lité; et  non  le  honneur,  le  homme,  la  humilité.  Au 
contraire,  nous  disons  sans  apostrophe  le  haren,  la 
harendiere,  la  haulteur,  le  houzeau ,  la  housse,  la 
hacquebute,  le  hacquebutier,  la  haquenée,  le  hazard, 
le  hallecret ,  la  hallebarde.  Et  si  ces  mots  se  profèrent 
sans  grande  aspiration,  la  faulte  est  anorme.  De  la 
quelle  faulte  sont  pleins  les  Auuergnats,  les  Prou- 
uencaulx ,  les  Gascons ,  et  toutes  les  prouinces  de 
la  Langue  d'Oc  :  car  pour  le  haren,  ilz  disent  l'aren  : 
pour  la  harendiere,  Tarendiere  :  pour  la  haulteur, 
Taulteur  :  pour  le  houzeau  ,  l'ouzeau  :  pour  la  housse, 
Tousse  :  pour  la  honte ,  Tonte  :  pour  la  hacquebute , 
Tacquebute  :  pour  la  hacquenée,  Tacquenée  :  pour  le 
hazard ,  Tazard  :  pour  le  hallecret ,  Tallecret  :  pour  la 
hallebarde,  Tallebarde.  Et  non  seulement  (qui  pis  est) 
font  ceste  faulte  au  singulier  nombre  de  telles  dic- 
tions, mais  aussi  au  plurier.  Car  pour  des  harens, 

ilz  disent  des  arens  :  pour  les  hacquenées,  les  acque- 
nées  :  pour  mes  houzeaux ,  mes  ouzeaux  :  pour  il  me 
fault,  ou  ie  me  vois  houzer,  il  me  fault  ouser.  Or, 
ie  laisse  le  vice  de  ces  nations  et  reuiens  à  ma  ma- 
tière. 

Exemple  de  ce  :  C'est  grand  follie  de  prendre  pied 
à  ces  paroles.  Sans  apostrophe,  il  fauldroit  dire:  Ce 
est  grand  follie.  Entends  toutesfoys  que  souuent  ce 
mot  c'est  n'a  point  d'apostrophe,  comme  quand  nous 
parlons  ainsi  :  Cest  oeuure  est  digne  de  louenge  :  Cest 
homme  n'est  pas  en  son  bon  sens  :  Cest  Allemand  est 
trop  glorieux. 

Exemple  de  se  :  S'aduenturant  de  passer  la  riuiere 
à  pied,  il  s'est  noyé  :  pour  se  aduenturant,  et  pour  il 
se  est  noyé.  Note  icy  que  non  seulement  cette  diction 
se  recoipt  apostrophe ,  mais  aussi  ces  mots  la  recoip- 
uent,  c'est  asscauoir,  son,  mon,  ton.  Et  par  cela  nous 
disons  :  M'amye  pour  mon  amye,  et  m'amour  pour 
mon  amour,  et  t'amour  pour  ton  amour,  et  s'amour 
pour  son  amour.  Et  vsons  de  tel  parler  tant  en  prose 
qu'en  rhythme,  mais  plus  souuent  en  rhythme.  Et 
aussi  m'amye  et  m'amour  sont  dictions  plus  vsitces 
que  les  deux  autres. 

Exemple  de  si  :  S'il  estoit  possible,  ie  vouldrois 
bien  faire  cela.  Pour  si  il  estoit  possible  :  Toutesfoys 
tu  ne  verras  gueres  qu'il  recoipue  apostrophe  auec 
autre  mot  que  ce  mot  il.  Exemple  de  toutes  autres 
voyelles.  De  la  voyelle  a  :  Si  audace  estoit  prisée, 
chascun  seroit  audacieux.  De  la  voyelle  e  :  Si  élo- 
quence est  en  luy  grande,  ce  n'est  de  merueille;  car 
il  a  vn  esperit  merueilleux,  et  puis  il  estudie  conti- 
nuellement en  Ciceron.  De  la  voyelle  i  :  Si  ignorance 
vient  à  régner,  tout  est  perdu.  De  la  voyelle  o  :  Si 
orgueil  est  en  vn  homme ,  ie  ne  le  puis  fréquenter. 

De  la  voyelle  u  :  Si  vn  homme  diligent  peult  par- 
uenir  à  richesses ,  i'espere  quelque  iour  estre  riche. 
En  tous  ces  exemples ,  ie  confesse  que  l'apostrophe  y 
peult  escheoir  :  mais  auec  apostrophe  le  parler  sera 
plus  rude  que  sans  apostrophe  :  ce  que  peult  facile- 
ment iuger  vn  homme  d'oreilles  délicates,  i'excepte 
tousiours  les  licences  poétiques  et  les  laisse  en  leur 
entier.  Car  vn  poète  pourra  dire  (à  cause  de  sa  ry- 
thme )  s'audace ,  s' éloquence  ,  s'ignorance ,  s'orgueil 
s'vn  homme. 

D'aduantage  il  te  conuient  scauoir  que  ceste  parti- 
cule si  est  aulcunes  foys  conditionnale  ou  demonstra- 

tiue  ;  et  lors  elle  peult  recepuoir  apostrophe ,  comme 
tu  as  veu  aux  exemples  précédents.  Àulcunes  foys 
elle  se  mect  pour  tant  ou  tant  fort;  et  lors  elle  ne 
repcoit  aulcune  apostrophe.  Exemple  :  Il  est  si  ambi- 
tieux, si  enuieux,  si  iniurieux,  si  oultrageux,  que 
personne  ne  le  peult  comporter.  Autre  exemple  :  Ce 
lieu  est  si  vmbrageux  que  le  fruict  n'y  peult  meurir  : 
c'est  à  dire ,  tant  ambitieux ,  tant  enuieux ,  tant  in- 
iurieux, tant  oultrageux ,  tant  vmbrageux.  Alors  garde 
toy  de  l'apostrophe,  car  il  n'y  auroit  rien  si  aspre 
en  prolation  que  dire  s'ambitieux,  s' enuieux,  s'iniu- 
rieulx,  s'oultrageux,  s' vmbrageux. 

Tel  est  l'vsage  de  ceste  particule  ni,  car  elle  ne 
recoipt  pas  bonnement  apostrophe,  si  elle  se  ren- 
contre deuant  ta  mot  commençant  par  voyelle.  Exem- 
ple :  le  ne  veis  iamais  ni  Amboise,  ni  Enuers,  ni 
Italie,  ni  Orléans,  ni  vmbrage  en  ce  champ.  En  toutes 
ces  locutions ,  l'apostrophe  seroit  indécente  et  lourde. 
Exemple  de  te  :  le  serois  marri  de  t'auoir  offensé;  il 
t'eust  bien  recompensé  si  tu  eusses  faict  cela;  il  t'in- 
terrogue;  il  t'oultrage;  il  t'vse  ta  robbe  :  pour  de  te 
auoir;  il  te  est;  il  te  interrogue;  il  te  oultrage; 
il  te  vse. 

Exemple  de  me  :  Il  m'assault  ;  il  m'entend  bien  ;  il 
m'irrite  ;  il  m'oultrage  ;  il  m'vse  tous  mes  habille- 
ments :  pour  il  me  assault ,  il  me  entend  bien ,  il  me 
irrite,  il  me  oultrage,  il  me  vse. 

Exemple  de  que  :  C'est  bonne  chose  qu'argent  en 
nécessité;  Qu'est  ce  que  richesse  sans  santé?  Il  fault 
qu'il  s'y  trouue  ;  O  qu'orgueil  est  desplaisant  à  Dieu  ; 
11  n'est  scauoir  qu'vsage  ne  surmonte  :  pour  que  ar- 
gent, que  il  se  y  trouue,  que  orgueil,  que  vsage. 

Exemple  de  ne  :  le  n  ay  que  ce  vice  ;  Il  n'est  rien 
si  sot;  Il  n  ignore  cela;  Cela  n'orne  point  le  parler;  le 
n'vse  iamais  de  parfums  :  pour  ie  ne  ay  ;  il  ne  est  ;  il 
ne  ignore  ;  cela  ne  orne  ;  ie  ne  vse.  Exemple  de  ie  : 
I'ay  tousiours  peur  des  calumniateurs  ;  l'entends  bien 
que  tu  demandes;  I'inlerpreteray  ce  liure  de  Ciceron; 
lé  te  donneray  à  entendre  comme  i'ouys  cela  de  luy  ; 
I'vse  souuent  de  telles  figures  :  pour  ie  ay,  ie  entends 
bien,  ie  interpreleray,  ie  ouys,  ie  vse.  Exemple 
de  re  :  Il  faut  r'assembler  ces  pièces  ;  le  te  r'ennoye 
ton  seruiteur  ;  Il  seroit  bon  de  r'imprimer  ses  ceuures  ; 
Il  fault  r'ouurir  ce  coffre;  Il  seroit  bon  de  r'vmbrager 
ce  ply  :  pour  reassembler,  reenuoye,  reimprimer,  re- 
ouurir,  reumbrager,  et  note  que  re  signifie  de  rechef. 

Exemple  de  le  :  L'auoir  n'est  rien  en  vn  homme, 
s'il  n'a  vertu  ;  L'entendement  trop  soubdain  ne  faict 
pas  grand  fruict;  L'interpréteur  de  cecy  ment;  L'or- 
gueil de  luy  me  desplaist;  L'vsage  de  tel  art  est  faulx  : 
pour  le  auoir,  le  entendement,  le  interpréteur,  le 
orgueil,  le  vsage. 

Exemple  de  la  :  L'amour  est  bonne  quand  elle  est 
fondée  en  vertu;  L'enfance  de  luy  a  esté  terrible; 
L'interprétation  de  ce  lieu  est  difficile  ;  L'oultrecuidance 
est  grande;  L'vsance  est  telle  :  pour  la  amour,  la  en- 
fance, la  interprétation,  la  oultrecuidance ,  la  vsance. 

Exemple  de  ce  mot  de  :  C'est  grand  charge  d'auoir 
tant  d'enfants;  Par  faulte  d'entendre  le  Grec,  il  a 
failli  ;  Cela  part  d'inuention  bien  subtile  ;  Ceste  res- 
ponce  est  pleine  d'orgueil  et  oullrage;  Par  faulte 
d'vser  de  bon  régime ,  il  est  retombé  en  fleure  :  pour 
de  auoir,  de  entendre,  de  inuention,  de  orgueil,  de 
vser. 

le  ne  parleray  plus  de  l'Apostrophe ,  et  viendray 
maintenant  à  déclarer  que  signifie  vn  petit  Poinct 
semblable  à  celuy  de  l'Apostrophe.  Ce  petit  Poinct  est 
signe  d'vne  figure  nommée  des  Grecs  et  Latins  apo- 
cope, et  ainsi  la  nomment  aussi  les  Francoys  par  faulte 

d'aultre  terme  à  eulx  propre.  Ceste  figure  oste  la 
voyelle  ou  syllabe  de  la  fin  d 'vn  mot  pour  la  nécessité 
du  vers ,  ou  affin  que  le  mot  soit  plus  rond  et  mieulx 
sonnant.  Exemple  :  Pri' ,  suppli' ,  com' ,  hom' ,  quel' , 
el',  tel',  recommand',  encor',  auec'  :  pour  prie, 
supplie ,  comme ,  homme ,  quelle ,  elle ,  telle ,  recom- 
mande, encores,  auecques.  En  prose,  L'exemple  peult 
estre  grand'  chose;  Quelle  qu'el'  soit  :  pour  grande 
chose;  quelle  qu'elle  soit.  Car  ainsi  la  prolation  est 
plus  doulce  et  plus  ronde. 

Au  demeurant,  il  fault  entendre  que  les  Francoys 
vsent,  oultre  ce  que  dessus,  de  deux  sortes  de  charac- 
teres,  lesquelz  sont  de  telle  figure  : 


Tous  deux  se  signent  sur  voyelles,  mais  au  reste 
ilz  sont  bien  differentz.  Le  premier  est  signe  de  con- 
iunction;  le  second  de  diuision.  Le  premier  r'assem- 
ble,  r'unit,  et  conioinct  les  parties  diuisées,  et  ce 
en  troys  façons.  La  première,  quand  par  vne  figure 
fort  vsitée  nommée  syncope,  concision  ou  couppure 
(car  ainsi  se  peult  dire  en  Francoys),  vn  mot  est 

syncope ,  c'est  à  dire  diuisé  et  diminué  au  milieu ,  puis 
les  deux  parties  sont  reioinctes  ensemble,  la  diuision 
et  reunion  d'icelles  est  signifiée  par  ledict  charactere. 
Exemple  :  Lai'rra,  paira,  vrai'ment,  hardi'ment , 
don*  ra  :  pour  laissera,  paiera,  vraiement,  hardie- 
ment ,  donnera.  Et  ainsi  font  souuent  les  Latins, 
comme  l'on  veoit  aux  bonnes  impressions,  esquelles 
on  treuue  diu'um ,  du'um ,  vir'  um  :  pour  diuorum , 
duorum,  virorum.  La  seconde  façon  de  ceste  figure 
est  quand  deulx  mots  (desquelz  l'vn  est  detronqué) 
sont  rassemblés  en  vn.  Exemple  :  AuAous ,  pour  auez 
vous  :  qu'au'ous,  pour  qu'auez  vous  :  m'au'ous, 
pour  m'auez  vous  :  n'au'ous,  pour  n'auez  vous  : 
n'auons,  pour  nous  ne  auons.  Tel  est  le  commun 
vsage  de  la  langue  Francoyse.  La  tierce  façon  de  ceste 
figure  est  quand  deux  voyelles  sont  r'accoursies  et 
proférées  en  vne  :  ce  qui  se  faict  souuent  en  rhythme 
principalement. 

Exemple  :  Pensées,  ou  les  deux  ee  se  passent  pour 
vn  proféré  par  traict  de  temps  assés  longuet ,  quasi 
comme  si  Ion  disoit  pensés.  Et  note  que  cecy  est  gêne- 
rai en  toutes  dictions  féminines ,  qui  sont  formées  des 
dictions  masculines ,  ausquelles  la  dernière  voyelle  est 

masculine  :  et  ce  seulement  au  plurier  nombre.  Et  si 
tu  signes  ceste  figure  sur  les  deux  ee,  il  n'y  fault 
poinct  d'accent  aigu  sur  le  penultime  e.  Exemple  : 
Courroucé,  courroucée,  courrouce'es  :  irrité,  irritée, 
irriteAes  :  suborné,  subornée,  suborne'es.  En  telle 
sorte  doibt  on  escripre  en  rhythme;  mais  en  prose 
auec  vn  accent  aigu  sur  le  e  penultime  :  ainsi  cour- 
roucées, irritées,  subornées.  Par  ceste  figure  aussi  on 
dict  aise'ment,  nomme'ment,  a'age  ou  e'age,  en 
faisant  de  deux  syllabes  vne  par  synerese  et  r'accour- 
sissement. 

Le  second  charactere  dessus  mentionné,  qui  est  •• , 
noté  sur  les  voyelles,  est  celuy  par  lequel  on  faict  au 
contraire  de  l'aultre  duquel  sortons  de  parler.  Car  il 
signifie  diuision  et  séparation,  et  que  d'vne  syllabe 
en  sont  faictes  deux.  Exemple  :  Païs ,  poète  :  pour 
pa"is,  po'ete. 

Ce  sont  les  perceptions  que  tu  garderas ,  quant 
aux  accents  de  la  langue  Francoyse.  Lesquelz  aussi 
obserueront  tous  diligents  imprimeurs  :  car  telles 
choses  enrichissent  fort  l'impression,  et  demonstrent 
que  ne  faisons  rien  par  ignorance. 

Quant  à  l'accent  enclitique,  il  n'est  point  recep- 

uable  eu  la  langue  Francoyse,  combien  qu'aulcuns 
soient  d'autre  opinion.  Lesquelz  disent  qu'il  eschet  en 
ces  dictions  :  le,  tu,  vous,  nous,  on,  Ion.  La  forme 
de  cest  accent  est  telle  '  :  par  ainsi  ilz  vouldroient 
estre  escript  en  la  sorte  qui  ensuit.  M'atendrai'  ie 
à  vous?  feras'  tu  cela?  quant  aurons'  nous  paix?  dict' 
on  tel  cas  de  moy?  voirra'  Ion  iamais  ces  meschantz 
punitz?  De  rechef,  ie  t'aduise  que  cela  est  superflu  en 
la  langue  Francoyse  et  toutes  autres  ;  car  telz  pronoms 
demeurent  en  leur  vigueur,  encores  qu'ilz  soient  post- 
posés à  leurs  verbes.  El  qui  plus  est ,  l'accent  encliti- 
que ne  conuient  qu'en  dictions  indéclinables,  comme 
sont  en  Latin,  !Ne,  ve,  que,  nam.  Qu'ainsi  soit, 
on  n'escript  point  en  Latin  en  ceste  forme  :  «  Feram' 
ego  id  iniuriae?  eris'  lu  semper  tam  nullius  consilii? 
auersabimini'  vos  semper  à  vobis  pauperes?  »  Tiens 
doncques  pour  seur  que  tel  accent  n'est  propre  aulcu- 
nement  à  nostre  langue  :  qui  sera  fin  de  ce  petit 
Oeuure. 


ejg? 


